Talous- ja sosiaalikomitean lausunto aiheesta "Ehdotus neuvoston asetukseksi (EY) Euroopan rotusyrjinnän ja muukalaisvihan seurantakeskuksen perustamisesta"

(97/C 158/03)

Euroopan unionin neuvosto päätti 14. helmikuuta 1997 Euroopan yhteisön perustamissopimuksen 198 artiklan mukaisesti pyytää talous- ja sosiaalikomitean lausunnon edellä mainitusta ehdotuksesta.

Asian valmistelusta vastannut sosiaali-, perhe-, koulutus- ja kulttuuriasiain jaosto antoi lausuntonsa 5. maaliskuuta 1997. Esittelijänä oli Soscha zu Eulenburg.

Talous- ja sosiaalikomitea hyväksyi 344. täysistunnossaan 19. maaliskuuta 1997 seuraavan lausunnon. Äänestyksessä annettiin 95 ääntä puolesta, 3 vastaan, ja 8 pidättyi äänestämästä.

1. Yleistä

1.1. Euroopan unionin neuvosto on käsitellyt tätä komission asetusmuotoista ehdotusta useassa kokouksessaan ja periaatteessa hyväksynyt sen. Viimeisin vaihe on luettavissa Dublinissa joulukuun 13. ja 14. päivänä 1996 kokoontuneen Eurooppa-neuvoston puheenjohtajan päätelmistä: "Eurooppa-neuvosto on tyytyväinen Firenzen kokouksen jälkeen saavutettuun edistykseen ja kehottaa neuvostoa saattamaan loppuun työnsä, jotta voitaisiin nopeasti perustaa eurooppalainen rasismin ja muukalaisvihan seurantakeskus, jonka on oltava läheisessä yhteistyössä Euroopan neuvoston kanssa".

1.2. Komissio ehdottaa asiakirjassaan "Komission tiedonanto rotusyrjinnästä, muukalaisvihasta ja antisemitismistä" ja "Ehdotus neuvoston päätökseksi vuoden 1997 nimeämiseksi Euroopan rotusyrjinnän vastaiseksi vuodeksi" () rotusyrjinnän seurantakeskuksen perustamista. Talous- ja sosiaalikomitea on antanut aiheesta lausunnon, joka tukee komission ehdotusta: "TSK kannattaa myös rotusyrjinnän ja muukalaisvihan Euroopan valvontakeskuksen välitöntä perustamista" (ko. lausunnon kohta 5.2).

1.3. Komitea on erittäin tyytyväinen kaikkiin komission ehdotuksen 2 artiklassa lueteltuihin seurantakeskuksen tehtäviin.

2. Erityistä

2.1. Asetuksen perusteluosaa olisi täydennettävä uudella kohdalla 7 a, jossa viitattaisiin Eurooppa-neuvoston Dublinissa saavuttamaan yhteisymmärrykseen. Asetusehdotuksen liitteenä olevan Rahoitusselvityksen kohtaa 9 Kustannushyötyanalyysi olisi vastaavasti muutettava.

2.2. Komitea on yhtä mieltä komission kanssa siitä, että neuvoston myönteisestä poliittisesta kannasta huolimatta tarvitaan 235 artiklan oikeusperustaan nojautuva uusi lausunto, sillä kyseinen artikla on asetuksen ainoa mahdollinen oikeusperusta. 235 artiklan sisältämä nimenomainen ohje ja sen mukainen menettely mahdollistavat rasististen ilmiöiden eurooppalaisen seurantakeskuksen toimivaltuuksien selkeän määrittämisen.

2.3. Komissio ehdotus saattaa kuitenkin aiheuttaa tiettyä sekaannusta 2 artiklan e kohta, perustelujen 20 kohta ja rahoitusselvityksen 4.1 kohta etenkin kun asiakirjan englannin- ja saksankieliset versiot poikkeavat muotoilultaan ranskankielisestä versiosta, joka on sitova.

Komitean mielestä kaikki tulkintamahdollisuudet on poistettava, ja se ehdottaa siten 2 artiklan e kohdan uudelleen muotoilua seuraavasti: "laatii julkisuuteen saatettavia, yhteisön ja jäsenvaltioiden toimivaltaisille viranomaisille toimitettavia päätelmiä".

Uuden muotoilun tarkoituksena on turvata seurantakeskuksen vaikutusvalta ja riippumattomuus antamalle sille mahdollisuus julkistaa kaikki johtopäätökset, jotka se katsoo tarpeelliseksi tehdä toimivaltaansa kuuluvien ilmiöiden tarkkailusta. Suositusten, lausuntojen tai ehdotusten tekeminen ei saa kuitenkaan loukata yhteisön ja/tai jäsenvaltioiden elinten toimivaltaa.

2.3.1. Tällä ehdotuksella ei saa olla mitään tekemistä sen kysymyksen kanssa TSK:n kanta on tässä ehdoton , onko yhteisön toimivallan laajentaminen tässä tapauksessa toivottavaa. TSK on sitä paitsi jo herättänyt kysymyksen asian periaatteellisesta puolesta edellä mainitussa, rotusyrjintää koskevasta tiedonannosta antamassaan lausunnossa, jossa se painottaa "syrjinnän kieltävän lausekkeen" lisäämistä perussopimuksiin ja nimenomaan "tukee yhteisön toimielinten jokaista rotusyrjinnän vastaista kannanottoa" (lausunnon kohta 5.1). TSK katsoo kuitenkin juridisten syiden vuoksi velvollisuudekseen selventää, että yhteisön toimivallan laajentaminen ei voi missään tapauksessa tapahtua epäsuorasti 235 artiklan välityksellä.

2.3.2. Asiaankuuluvia menettelytapoja sekä yhteisön toimielinten ja jäsenvaltioiden toimivaltaa kunnioittaen seurantakeskuksen raportit, muut asiakirjat ja päätelmät voivat vaikuttaa osaltaan ehdotusten muotoiluun ja toimien hyväksymiseen niin yhteisön kuin jäsenvaltioiden tasolla.

2.4. Lisäksi TSK ehdottaa ehdotuksen 2 artiklan 1 kohdan täydentämistä seuraavasti:

2) Seurantakeskuksen päätavoitteena on toimittaa yhteisölle ja sen jäsenvaltioille erityisesti 3 artiklan 3 kohdassa tarkoitetuilta aloilta sellaisia puolueettomia, luotettavia ja vertailukelpoisia tietoja rotusyrjintään, muukalaisvihaa ja antisemitismiin liittyvistä ilmiöistä Euroopan tasolla, jotka voivat auttaa yhteisöä ja sen jäsenvaltioita täydentämällä kunkin toimivaltaan kuuluvia nykyisiä toimia. Tämä edellyttää myös, että seurantakeskus arvioi yhteisön ja jäsenvaltioiden eri syistä toimeenpanemien rotusyrjinnän ja muukalaisvihan vastaisten toimien vaikutuksia niissä ryhmissä, jotka ovat erityisesti rotusyrjinnän ja muukalaisvihan kohteena.

TSK kiinnittää huomiota myös siihen, että julkishallinnon toteuttamat toimet saattavat monesti ruokkia ja jopa synnyttää rotusyrjintää ja muukalaisvihaa. Rotusyrjinnän ja muukalaisvihan syyt ja seuraukset voivat siis ilmetä niin henkilökohtaisissa suhteissa kuin yhteiskuntaelämässä. Tällaisissa tapauksissa seurantakeskuksen tehtävää on laajennettava.

2.4.1. Edellä mainitun rotusyrjintää koskevaa komission tiedonantoa käsittelevän TSK:n lausunnon kohta 5.4.4.2 kuuluu: "TSK vaatii, että lauseen rasistiset ja muukalaisvihamieliset asenteet voivat olla vapaaseen liikkuvuuteen liittyvien oikeuksien tehokkaan toteutumisen este", joka mainitaan komission tiedonannon sivun 26 alussa (suomenkielisessä tekstissä), jälkeen lisätään seuraava: "EU:n alueella asuvien kolmansien maiden kansalaisten vapaan liikkumisoikeuden rajoittaminen voimistaa rasistisia ja muukalaisvihamielisiä asenteita."

2.5. TSK:n mielestä myös seurantakeskuksen toimiala on kuvailtu perusteellisesti ja tarkasti asetusesityksen 3 artiklassa. Komitea on kuitenkin sitä mieltä, että komission ehdotuksen 3 artiklan 3 kohdan toimialaluettelo ei ole poissulkeva. Seurantakeskuksella on näin ollen valtuudet tutkia ja käsitellä kaikkia, erityisesti arkipäivän rotusyrjintään kuuluvia ilmiöitä.

2.6. Komitea panee tyytyväisenä merkille, että yhteistyö kansalaisjärjestöjen kanssa on otettu kunnolla huomioon asetusehdotuksen perusteluosan 21 kohdassa ja 7 artiklan 1 kohdassa. Komitea ei ole kuitenkaan tyytyväinen mainintaan, että seurantakeskus ainoastaan "voi" olla yhteistyössä näiden järjestöjen kanssa. Verbi "voida" olisi korvattava verbillä "pitää". Komitean mielestä 7 artiklaa on täydennettävä määräämällä yhteistyöstä työmarkkinaosapuolten kanssa.

2.7. On syytä ihmetellä, miksi hallintoneuvostoa koskevassa 8 artiklassa ei edellytetä TSK:n edustajan mukanaoloa. Komitea palauttaa mieliin edellä mainitun 24. ja 25. huhtikuuta 1996 antamansa lausunnon (CES 533/96), joka käsittelee myös aihetta "Ehdotus neuvoston päätökseksi vuoden 1997 nimeämiseksi Euroopan rotusyrjinnän vastaiseksi vuodeksi", ja erityisesti lausunnon kohdan 5.4.5, jossa komitea "tunnustaa tämän asian työpaikoilla tapahtuvan käsittelyn tärkeyden" ja kannattaa työmarkkinaosapuolten Firenzessä lokakuussa 1995 antamaa yhteisjulistusta "rotusyrjinnän ja muukalaisvihan ennalta ehkäisemiseksi ja yhtäläisen kohtelun edistämiseksi työpaikalla". Komitean sitoutuminen rotusyrjinnän ja muukalaisvihan vastaiseen taisteluun kaipaa tuskin enempää todistelua. Talous- ja yhteiskuntaelämän eturyhmät, jotka ovat kussakin jäsenvaltiossa kovin erilaiset ja TSK:ssa hyvin edustetut, ovat äärimmäisen tärkeitä rotusyrjinnän ja muukalaisvihan vastaisen kestävän toiminnan aikaansaamiseksi yhteiskunnassa. Siksi TSK vaatii pääsyä hallintoneuvostoon.

Bryssel, 19. maaliskuuta 1997.

Talous- ja sosiaalikomitean puheenjohtaja

Tom JENKINS

() EYVL N:o C 204, 15.7.1996, s. 23